***Tájékoztatás a felvételi lehetőségekről***

***Az iskola felvételi eljárási rendje***

* Az iskolába való jelentkezés feltétele a Köznevelési törvény által előírt életkor betöltése, valamint az óvoda által kiadott szakvélemény.
* Iskolánk ***kijelölt beiskolázási körzettel nem rendelkezik***, valamennyi biharkeresztesi és környékbeli család számára ***nyitott***, amennyiben azonosulni tudnak az iskola református szellemiségével és pedagógiai módszereivel.
* A felvételi eljárás során ***tájékoztatót tartunk a szülők számára*** az iskola sajátosságait bemutatva és lehetőséget biztosítunk ***nyílt órák*** keretében az iskolában folyó oktató-nevelő munka megismerésére. A tanköteles korba lépő gyermekek számára pedig lehetőséget kínálunk arra, hogy több héten át ismerkedhessenek iskolánk életével, szellemiségével.
* A felvétel ***lelkészi ajánlás*** alapján történik, elsősorban gyülekezeti tagság, majd sorrendben a lelkészi ajánlás figyelembe vételével. Iskolánknak csak megkeresztelt gyermek lehet a tanulója, aki elfogadja iskolánk szellemiségét és házirendjét. Felvételkor be kell mutatni a keresztlevél fénymásolatát. A szülők, nevelési elveink elfogadását, a Küldetésnyilatkozat aláírásával fejezik ki. A felvételnél előnyben részesülnek a református vallású családok gyermekei, azok, akiknek testvérei már intézményünkben tanulnak, munkatársaink gyermekei és a lelkész családok gyermekei. Felvesszük más felekezetű családok gyermekeit is, amennyiben azonosulni tudnak nevelési-oktatási célkitűzéseinkkel.
* A jelentkezéshez szükséges ***jelentkezési lapot*** a tanév munkarendjében meghatározott időponttól az iskola titkárságán lehet kérni, valamint az iskola honlapjáról letölthető.
* A felvételt nyert és elutasított tanulókat az ***igazgató írásban értesíti***. Az elutasított tanulók szülei ***fellebbezési jog***gal élhetnek az iskola fenntartójához benyújtott írásbeli kérelemmel. A fenntartó a fellebbezési eljárás során megvizsgálja a megüresedő helyeket, és az eredeti szempontok figyelembe vételével hozza meg döntését.
* A felvételi eljárásra a Köznevelési törvény köznevelés rendszerében hozott döntésekkel kapcsolatos szabályai vonatkoznak.

**Az iskolaváltás, valamint a tanuló átvételének szabályai**

***Az átvétel feltétele és eljárásrendje***

Ha az adott osztály létszáma engedi, a szülő kérésére - elsősorban a tanév befejezése után - biztosítjuk a más iskolába járó tanulók számára az iskolaváltás lehetőségét.

 *Ennek menete a következő:*

* A tanuló gondviselője átvétel iránti kérelmet nyújt be iskolánkba. A kérelem az iskola titkárságán kérhető
* Az intézményvezető, vagy helyettese, a szülőkkel előzetesen egyeztetett időpontban szóbeli tájékoztatást ad az átvétel módjáról, lehetőségéről. Biztosítja az intézményi dokumentumok hozzáférhetőségét. (Pedagógiai Program, SZMSZ, Házirend)
* Az átvételt kérő szülő bemutatja az alábbi dokumentumokat:
* a tanuló születési anyakönyvi kivonatát, (személyi igazolványát), lakcím kártyáját, TAJ kártyáját
* a szülő/gondviselő személyi igazolványát,
* az elvégzett évfolyamokat tanúsító bizonyítványt,
* lelkészi ajánlást
* keresztlevelet (vallásának megfelelően)
* a szülő írásbeli nyilatkozatát arról, hogy az intézmény dokumentumait megismerte és annak tartalmát magára és gyermekére nézve kötelezően elfogadja.
* Az átvételről az igazgató dönt az érintett osztályfőnök véleményének kikérésével.
* Ha az igazgató engedélyezi a tanuló átvételét, a két iskola által tanított tantárgyak összehasonlítása alapján dönt arról, hogy a tanuló számára el kell-e rendelnie különbözeti vizsgát.
* Ha a tanulónak nem kell különbözeti vizsgát tennie, az igazgató tanév közben is engedélyezheti az átvételét, ebben az esetben írásbeli befogadó nyilatkozatot küld a tanuló iskolájának. A tanuló akkor iratkozhat be iskolánkba, ha az „Értesítés iskolaváltoztatásról” dokumentumot kézhez kaptuk.
* Ha a tanulónak különbözeti vizsgát kell tennie, csak annak eredményes teljesítése után iratkozhat be iskolánkba, ezért a tanköteles tanulónak eredeti iskolájában fenn kell tartania a tanulói jogviszonyát.
* Az évközi átvételnél a különbözeti vizsga előzetes letételétől eltekinthet az igazgató, ha a tanuló eddigi eredményei, illetve a hiányzó tantárgy nehézségi foka alapján biztosítottnak látja a különbözeti vizsga eredményességét.
* Évközi vizsgát kizárólag a fenti esetben tartunk, egyébként az augusztusi vizsgaidőszakban szervezzük meg.
* Évközi átvételnél a tanuló érdemjegyeit a volt iskolája által megküldött hiteles dokumentumok alapján az osztályfőnök átvezeti az osztályozási naplóba.
* Az átvett tanulónak az esetleges tudásbeli hiányosságait a szaktanárok segítségével és útmutatásai szerint pótolnia kell.

***Az iskolaváltás elutasítása***

Ha a két iskola tantervei között nem nagyok a különbségek, esélyteremtő iskola révén nem zárkózunk el a tanulási kudarccal küzdő, gyengébb eredményű tanulók átvételétől, de az iskolaváltást kizárja –kivéve, ha ezt a másik iskola igazgatója kéri – ha a tanuló magatartásával komoly gondok vannak, vagy ha sokat mulasztott igazolatlanul. Ennek megállapítására a tanulónak az átvétel kérelmezésekor be kell mutatnia az ellenőrzőjét.

Ha a két iskola tantervei között jelentősek a különbségek, nem tudjuk átvenni – különösen a felsőbb évfolyamokra – azt a tanulót, akinél az eddigi teljesítménye alapján nem feltételezhető, hogy eredményes különbözeti vizsgát tesz.

Ha a tanuló az augusztusi különbözeti vizsgán bármely tantárgyból nem teljesítette az elégséges szintet, az átvételét elutasítjuk.

Elutasítás esetén a szülőnek az igazgató döntésével szemben fellebbezési joga van, melyet 15 napon belül írásos formában gyakorolhat az intézmény fenntartójához címzett (Biharkeresztesi Református Egyházközség, Nagy Zsolt esperes-lelkész, 4110 Biharkeresztes, Damjanich u. 3.) fellebbezésben.